HUS Diagnostiikkakeskus lopettaa liikkuvan näytteenottoauton toiminnan Etelä-Karjalassa – korvaavaa palvelua kartoitetaan yhteistyössä

HUS Etelä-Karjalan liikkuvan näytteenottoauton toiminta päättyy. Malla-autonakin tunnettu näytteenottoauto on tullut teknisen käyttöikänsä päähän.

HUS Etelä-Karjalan liikkuva näytteenottoauto ajaa viimeisen kerran 28.1.2025 Ylämaalle, ja auton toiminta päättyy 31.1.2025. Näytteenottoauto on palvellut ajanvarauksella, ja vuonna 2024 näytteenottoautolla on ollut kolme pysähtymispaikkaa: Ylämaalla sekä Imatralla Vuoksenniskalla ja Mansikkalassa. Autosta on saanut tavanomaisia laboratoriopalveluja. Palvelun on tuottanut HUS Diagnostiikkakeskus.

Etelä-Karjalan hyvinvointialue kartoittaa lähikuukausien aikana yhteistyössä HUS Diagnostiikkakeskuksen kanssa mahdollisuutta pienille näytteenottopalvelupisteille näytteenottoauton tilalle. Tämä on tarkoitus toteuttaa niin, että laboratoriohenkilöstö ajaa sovittuun haja-asutusalueen kiinteistöön ottamaan näytteitä. Korvaava mahdollinen palvelu on nimeltään HUS laboratorioiden liikkuva lähipalvelu, joissa näytteenotto tapahtuu ajanvarauksen perusteella.

Lisätietoja:

Anna Kahila, vastuuyksikön päällikkö, HUS, Diagnostiikkakeskus, Preanalytiikka, Kymenlaakson ja Etelä-Karjalan alue, puh. 044 564 9202, anna-maaret.kahila@hus.fi

Minna Häyhä, perusterveydenhuollon johtaja, puh. 040 556 2530, minna.hayha@ekhva.fi